# NACIONĀLIE MĒRĶI UN MĒRĶRĀDĪTĀJI

## Dekarbonizācija

### SEG emisijas un CO2 piesaiste

1. tabula. Latvijas SEG emisiju un CO2 piesaistes politikas mērķi un to rezultatīvie radītāji

| **Politikas rezultāts dekarbonizācijas dimensijas SEG emisiju samazināšanas un CO2 piesaistes apakšdimensijā** | **Faktiskā vērtība** | **Mērķa vērtība** | |
| --- | --- | --- | --- |
| **2017** | **2020** | **2030**[[1]](#footnote-1) |
| kopējais SEG emisiju samazinājums | | | |
| % pret 1990.g. | -57 | - | -55 |
| Mt CO2 ekv. | 11,3 | 12,13 | - |
| ne-ETS darbību SEG emisiju samazinājums | | | |
| % pret 2005.g. | +8,1 | +17 | -6 |
| Mt CO2 ekv. | 9,24 | 10 | 8 |
| ETS darbību SEG emisiju samazinājums | | | |
| % pret 2005.g. | -28,2 | -21 | - |
| Mt CO2 ekv. | 2,05 | 2,26 | - |
| ZIZIMM uzskaites kategorijas (milj.vienību) | **-** | **-** | **3,1**[[2]](#footnote-2) |

#### Latvijas ne-ETS darbību SEG emisiju samazināšanas mērķis 2030.gadam un ikgadējie mērķi 2021.-2030.gadam

LIAS2030 periodā līdz 2030.gadam ir noteikts SEG emisiju samazināšanas mērķis – 2030.gada kopējam Latvijas SEG emisiju apjomam ir jābūt ne lielākam kā 45% no 1990.gada Latvijas kopējā SEG emisiju apjoma.

Ņemot vērā Latvijas dalību ES un ANO, Latvijas klimata politikas mērķi ir saistīti ar ES klimata politikas mērķiem, kā arī ar starptautisko klimata politiku – Konvenciju, tās Kioto protokolu un Parīzes nolīgumu[[3]](#footnote-3).

ES ietvaros ir noteikts kopējs ES SEG emisiju samazināšanas mērķis, un tas ir sadalīts divās daļās – ETS iekļautās darbības un ETS neiekļautās darbības (turpmāk – ne-ETS). ES noteiktie kopīgie mērķi periodam no 2021.gada līdz 2030.gadam:

* ETS operatoriem kopīgi visā ES ir jāsamazina SEG emisiju apjoms par 43 % periodā (salīdzinot ar šo ETS operatoru SEG emisiju apjomu 2005. gadā).
* kopējais ES ne-ETS SEG emisiju apjoms ir jāsamazina par 30 % periodā (salīdzinot ar šo ne-ETS darbību SEG emisiju apjomu 2005. gadā).

ETS mērķa izpildes organizēšana ir EK atbildība. Šī mērķa izpildei ar ES normatīvo regulējumu ir apstiprināti ETS darbības nosacījumi un noteikta ETS operatoru atbildība. ETS operatoru SEG emisiju apjoma samazināšanas pasākumi ir harmonizētā veidā noteikti Direktīvā 2003/87/EK, un šo pasākumu izstrādi un īstenošanu nodrošina EK kopā ar ES dalībvalstīm, īstenojot Direktīvā 2003/87/EK noteiktās prasības un nosacījumus. ETS piedalās arī Latvijas komersanti.

Ne-ETS SEG emisiju samazināšanas mērķa (turpmāk – ne-ETS mērķis) izpildes saistības ir pārdalītas katrai ES dalībvalstij, t.sk. Latvijai. Periodam no 2021.gada līdz 2030.gadam katras ES dalībvalsts mērķis un tā izpildes nosacījumi ir izteikti Regulā 2018/842. Latvijai periodā no 2021. gada līdz 2030.gadam ir nepieciešams nodrošināt 6% ne-ETS darbību SEG emisiju samazinājumu, salīdzinot ar Latvijas ne-ETS darbību SEG emisiju apjomu 2005. gadā. Perioda kopējais mērķis ir sadalīts arī ikgadējos saistošos mērķos.

**Ikgadējie 2021.-2030.gada perioda ne-ETS darbību SEG emisiju samazināšanas mērķi Latvijai tiks noteikti tikai 2020.-2021.gadā, izmantojot jaunākās pieejamās pārbaudītās SEG inventarizācijas datus 2005.gadam un 2016., 2017. un 2018.gadam, pieņemto Regulas 2018/842 4.pantā minēto EK Īstenošanas aktu. Tāpēc Plānā iekļautie ikgadējie SEG emisiju samazinājumi ir indikatīvi rādītāji.**

Tomēr saskaņā ar EK rekomendācijām un, ņemot vērā Regulas 2018/1999 4.panta (a) apakšpunkta 1.punktu, Latvijai ir jāaprēķina ikgadējie saistošie emisiju sadales apjomi 2021.-2030.gadam saskaņā ar Regulā 2018/842 noteikto formulu.

2.tabula. Latvijas aprēķinātie indikatīvie saistošie ne-ETS darbību ikgadējie SEG emisiju samazinājumi 2021.-2030.gadam[[4]](#footnote-4)

|  |  |  |  |  |
| --- | --- | --- | --- | --- |
|  | **aprēķinā izmantotais ne-ETS darbību SEG emisiju apjoms (tonnas)[[5]](#footnote-5)** | **emisiju sadales apjoms 2020.gadā[[6]](#footnote-6)** | **ikgadējie emisiju sadales apjomi**  **2021.-2030.gadam[[7]](#footnote-7)** | |
| **1.metode** | **2.metode** |
| **2005** | 8 551 545 |  |  |  |
|  | | | |  |
| **2016** | 9 087 543 |  |  |  |
| **2017** | 9 243 088 |  |  |  |
| **2018** | *9 183 069* |  |  |  |
|  | | | |  |
| **2020** |  | 9 991 829 |  |  |
|  | | | |  |
| **2021** |  |  | 8 994 236 | 9 057 955 |
| **2022** |  |  | 8 888 038 | 8 944 677 |
| **2023** |  |  | 8 781 840 | 8 831 399 |
| **2024** |  |  | 8 675 642 | 8 718 121 |
| **2025** |  |  | 8 569 443 | 8 604 843 |
| **2026** |  |  | 8 463 245 | 8 491 565 |
| **2027** |  |  | 8 357 047 | 8 378 286 |
| **2028** |  |  | 8 250 849 | 8 265 008 |
| **2029** |  |  | 8 144 650 | 8 151 730 |
| **2030** |  |  | 8 038 452 | 8 038 452 |

#### ZIZIMM sektora SEG emisiju un piesaistes uzskaite periodā no 2020. gada līdz 2030. gadam

ES dalībvalstīm periodam pēc 2020.gada ar Regulu 2018/841 ir noteiktas saistības un SEG emisiju un CO2 uzskaites noteikumi ZIZIMM sektorā. Saskaņā ar Regulas 2018/841 4. pantā noteikto, Latvijai, ņemot vērā noteiktās elastības iespējas, ir jānodrošina, ka atbilstoši regulā noteiktajiem uzskaites noteikumiem uzskaitīto SEG emisiju summa nepārsniedz uzskaitītās CO2 piesaistes summu Regulas 2018/841 2.pantā minētajās zemes uzskaites kategorijās – “apmežota zeme”, “atmežota zeme”, “apsaimniekota aramzeme”, “apsaimniekoti zālāji”, “apsaimniekota meža zeme”, “apsaimniekoti mitrāji” (uzskaitē no 2026.gada) ”. SEG emisiju un CO2 piesaistes uzskaite tiek veikta atbilstoši Regulas 2018/841 nosacījumiem, rēķinot SEG emisiju apjoma un/vai CO2 piesaistes apjoma izmaiņas pret Regulā 2018/841 noteiktajiem atskaites līmeņiem, izņemot apmežotas un atmežotas zemes uzskaites kategorijas, kurām tiek piemērota “*gross-net*” pieeja, kur netiek noteikts atskaites līmenis, un uzskaitē tiek ietverts viss attiecīgajā periodā radītais SEG emisiju un CO2 piesaistes apjoms.

3.tabula. Latvijas mērķrādītāji ZIZIMM uzskaites kategorijām 2021.-2030.gadam

|  |  |  |
| --- | --- | --- |
|  | **2021-2025** | **2026 - 2030** |
| Apmežota zeme | Uzskaitāmās SEG emisijas nepārsniedz uzskaitāmo SEG piesaisti8 | Uzskaitāmās SEG emisijas nepārsniedz uzskaitāmo SEG piesaisti8 |
| Atmežota zeme |
| Apsaimniekota meža zeme  (*Meža references līmenis*)4 |
| Apsaimniekota aramzeme |
| Apsaimniekoti zālāji |
| Apsaimniekotas mitrzemes |  |

#### 

#### Citi saistošie mērķi šajā dimensijas kategorijā un citi nacionālie mērķi un mērķrādītāji

LNAP2020 ir noteikts SEG emisiju intensitātes (t CO2 ekv./ uz 1000 LVL no IKP) mērķis 2020.gadam un 2030.gadam – 1,13 un 1,07 t CO2 ekv./ uz 1000 LVL no IKP attiecīgi.

LPKPP2030 kā galvenais virsmērķis ir noteikts – mazināt Latvijas cilvēku, tautsaimniecības, infrastruktūras, apbūves un dabas ievainojamību pret klimata pārmaiņu ietekmēm un veicināt klimata pārmaiņu radīto iespēju izmantošanu. LPKPP2030 nav iekļauti kvantificēti mērķi attiecībā uz pielāgošanās klimata pārmaiņām nodrošināšanas aspektiem.

### AER enerģija

4. tabula. Latvijas AER izmantošanas politikas mērķi un to rezultatīvie radītāji

| **Politikas rezultāts dekarbonizācijas dimensijas AER enerģijas apakšdimensijā** | **Faktiskā**  **vērtība** | **Mērķa vērtība**[[8]](#footnote-8) | | | | |
| --- | --- | --- | --- | --- | --- | --- |
| **2017** | **2020** | **2022** | **2025** | **2027** | **2030** |
| AE īpatsvars enerģijas galapatēriņā (%)[[9]](#footnote-9) | 39,01 | 40 | **41,8** | **44,3** | **46,5** | **50[[10]](#footnote-10)** |
| indikatīvais AER īpatsvars elektroenerģijas ražošanā (%) | 54,36 | *59,8* |  |  |  | *>60* |
| indikatīvais AER īpatsvars siltumenerģijas un aukstumenerģijas ražošanā (%)[[11]](#footnote-11) | 54,58 | *53,4* | *55,2* | *56,08* | *56,69* | *57,59* |
| AE īpatsvars enerģijas galapatēriņā transportā (%) | 2,5 | 10% | - | - | - | **7** |
| moderno biodegvielu un biogāzes īpatsvars enerģijas galapatēriņā transportā[[12]](#footnote-12) (%) | 0 | - | 0,2 | 1,0 | - | 3,5 |

#### Latvijas AER devuma nosacījumi

ES ietvaros visām dalībvalstīm kopējs saistošs mērķis ES AE 2030.gadam no ES kopējā enerģijas gala patēriņa ir noteikts Direktīvā 2018/2001[[13]](#footnote-13) – 32% AER īpatsvars kopējā ES enerģijas gala patēriņā (ieskaitot elektroenerģiju, siltumapgādi un transportu), kur 2020.gada nacionālie mērķi ir bāzes līnija (AER daļa enerģijas gala patēriņā dalībvalstīm no 2021.gada nevar būt mazāka par 2020.gada nacionālajiem mērķiem). Visām ES dalībvalstīm ir jānosaka savi nacionālie devumi kopējā ES mērķa izpildei.

#### Latvijas devums ES AER mērķa izpildē

EK rekomendācijās Latvijai ir stingri ieteikts palielināt Latvijas AER devumu vismaz līdz 50% Latvijas enerģijas galapatēriņā.

Ņemot vērā Regulas 2018/1999 5.panta 1.punkta e) apakšpunktu, Latvija sava devuma izstrādāšanā ņēma vērā šādus būtiskus apstākļus:

* Latvijai ir nepieciešams nodrošināt pastāvīgu jaudu enerģētiskās drošības un sistēmu balansēšanas nodrošināšanai, kur Latvijas ģeogrāfiskā novietojuma dēļ Latvijai var būt nepieciešams būtisks papildu jaudu apjoms gada aukstākajos mēnešos.
* Latvijai ir nepieciešams nodrošināt Latvijas starpsavienojumu jaudu, un ņemt vērā kaimiņvalstu, ar kurām ir izveidoti minētie starpsavienojumi, pieprasījumu pēc elektroenerģijas palielinājuma. 2018. gada oktobrī apstiprinātais Lietuvas Enerģētikas ministrijas izstrādātais likums, ar kuru līdz ar Astravjecas atomelektrostacijas darbības uzsākšanu, kas plānota 2020. gada sākumā, tiks ierobežota Baltijas valstu elektroenerģijas tirdzniecība ar trešajām valstīm, nozīmēs jaudu samazinājumu visās Baltijas valstīs un ļoti iespējams palielinās nepieciešamību pēc lielāka elektroenerģijas ražošanas apjoma.
* Latvijai ir jāņem vērā arvien pieaugošais vietējais pieprasījums pēc elektroenerģijas, ko arī veicinās Plānā iekļautie elektrifikācijas pasākumi, vienlaicīgi, uzlabojot enerģētisko drošību, Latvijai ir jāspēj uzlabot pašnodrošinājums ar pašu saražoto elektroenerģiju.
* Latvijā jau 2016.-2017.gadā ir liels AER īpatsvars (trešais lielākais ES) un tā turpmāka būtiska palielināšana ir apgrūtinoša. Latvijā AER īpatsvars elektroenerģijā un siltumapgādē un aukstumapgādē pārsniedz 50%.

#### AER sektorālā īpatsvara līknes 2021.-2030.gadam

Elektroenerģijas sektorā atsevišķs mērķis ES tiesību aktos nav izvirzīts. Latvija plāno periodam līdz 2030.gadam palielināt AER īpatsvaru elektroenerģijā, lai tas sasniegtu vismaz 60%.

Siltumapgādes un aukstumapgādes sektorā Latvija plāno periodam līdz 2030.gadam nodrošināt Direktīvas 2018/2001 23.panta 2.punkta c) apakšpunktā noteikto ikgadējo vidējo palielinājumu – katru gadu vismaz par 0,55% palielināt AER īpatsvaru siltumapgādē un aukstumapgādē.

Transporta sektorā Latvija plāno AER īpatsvara pieaugumu vismaz 7% 2030.gadā, to nodrošinot gan ar moderno biodegvielu un biogāzes[[14]](#footnote-14) izmantojumu, gan veicinot elektroenerģijas izmantošanu transportā. Vienlaikus Latvija plāno nodrošināt, ka moderno biodegvielu īpatsvars 2022.gadā veido 0,2% no kopējā AER īpatsvara transporta sektorā, tam pieaugot līdz 3,5% 2030.gadā. Ievērojot Direktīvas 2018/2001 26.panta 1.punkta nosacījumus, Latvija šobrīd neplāno noteikt biodegvielu un biomasas degvielu, kas ražotas no pārtikas un dzīvnieku barības kultūraugiem (pirmās paaudzes biodegvielas), izmantošanas mērķi.

#### AE tehnoloģiju izmantošanas trajektorijas

Latvija plāno palielināt AER īpatsvaru elektroenerģijas ražošanā, palielinot uzstādītās vēja ģeneratoru un saules fotoelementu jaudas, ņemot vērā Latvijas elektroenerģijas pārvades tīklu kapacitāti, kas šobrīd ļauj palielināt tīklos nodoto elektroenerģijas apjomu par 800MW. Latvija neplāno palielināt biomasas un biogāzes jaudas elektroenerģijas ražošanai.

Latvija plāno palielināt AER īpatsvaru siltumapgādē un aukstumapgādē, modernizējot uzstādītās biomasas izmantošanas iekārtu jaudas, palielinot uzstādīto siltumsūķņu un aukstumsūkņu jaudas, kā arī palielinot saules enerģijas izmantošanu siltumenerģijas ražošanā.

Latvija plāno palielināt AER īpatsvaru transportā, ieviešot pienākumu degvielas piegādātājiem realizēt no AER iegūtu enerģiju, vienlaikus veicinot biometāna ražošanu un tā patēriņu sabiedriskajā transportā, kā arī turpinot attīstīt iespējas izmantot elektroenerģiju un ūdeņradi.

#### Bioenerģijas pieprasījuma trajektorijas

*Tiks papildināts.*

## Energoefektivitāte

### Latvijas energoefektivitātes devums ES energoefektivitātes mērķa izpildē

Zemāk tabulā ir iekļauti enerģijas patēriņa apjomi, kas ir aprēķināti saskaņā ar Direktīvas 2012/27/ES (un Direktīvas 2018/2002) definīcijām:

* primārās enerģijas patēriņš – bruto iekšzemes energoresursu patēriņš, izņemot ar enerģētiku nesaistītu izmantošanu;
* enerģijas galapatēriņš – visa enerģija, kas piegādāta rūpniecībai, transportam, mājsaimniecībām, pakalpojumu nozarei un lauksaimniecībai, neietverot enerģijas piegādi enerģijas pārveidošanas nozarei un pašai enerģētikas nozarei.
* enerģijas ietaupījums – ietaupītās enerģijas apjoms, ko nosaka, izmērot un/vai aplēšot patēriņu pirms un pēc energoefektivitātes uzlabošanas pasākuma īstenošanas, vienlaikus nodrošinot, ka tiek standartizēti ārējie apstākļi, kas ietekmē enerģijas patēriņu

5. tabula. Latvijas energoefektivitātes uzlabošanas politikas mērķi un to rezultatīvie radītāji

| **Politikas rezultāts energoefektivitātes dimensijā** | **Faktiskā vērtība** | **Mērķa vērtība**[[15]](#footnote-15) | |
| --- | --- | --- | --- |
| **2017** | **2020** | **2030** |
| neobligātais mērķis – primārās enerģijas patēriņš | | | |
| PJ | 187,41 | 225 | *170* |
| GWh | 52 058,33 | 62 500 | *47 222* |
| Mtoe | 4,48 | 5,4 | *4,06* |
| neobligātais mērķis – enerģijas galapatēriņš | | | |
| PJ | 168,01 | 187 | *145* |
| GWh | 46 669,44 | 51 944 | *40 278* |
| Mtoe | 4,01 | 4,47 | *3,46* |
| valsts obligātais mērķis – kumulatīvs enerģijas galapatēriņa ietaupījums | | | |
| PJ | 7,54 | 35,6 | **74,31** |
| GWh | 2093,4 | 9 896 | **20 473** |
| Mtoe | 0,18 | 0,85 | **1,76** |

Ņemot vērā Regulas 2018/1999 6.panta 2.punktu, Latvija sava devuma izstrādāšanā ņēma vērā šādas būtiskus apstākļus:

* Latvijai ir nepieciešams nodrošināt pastāvīgu jaudu enerģētiskās drošības un sistēmu balansēšanas nodrošināšanai, kur Latvijas ģeogrāfiskā novietojuma dēļ Latvijai var būt nepieciešams būtisks papildu jaudu apjoms gada aukstākajos mēnešos.
* Latvijai ir nepieciešams nodrošināt Latvijas starpsavienojumu jaudu, un ņemt vērā kaimiņvalstu, ar kurām ir izveidoti minētie starpsavienojumi, pieprasījumu pēc elektroenerģijas palielinājuma. 2018. gada oktobrī apstiprinātais Lietuvas Enerģētikas ministrijas izstrādātais likums, ar kuru līdz ar Astravjecas atomelektrostacijas darbības uzsākšanu, kas plānota 2020. gada sākumā, tiks ierobežota Baltijas valstu elektroenerģijas tirdzniecība ar trešajām valstīm, nozīmēs jaudu samazinājumu visās Baltijas valstīs un palielinās nepieciešamību pēc lielāka elektroenerģijas ražošanas apjoma.
* Latvijai ir jāņem vērā arvien pieaugošais vietējais pieprasījums pēc elektroenerģijas, ko arī veicinās Plānā iekļautie elektrifikācijas pasākumi, vienlaicīgi, uzlabojot enerģētisko drošību, Latvijai ir jāspēj uzlabot pašnodrošinājums ar pašu saražoto elektroenerģiju.

Latvijas obligāto energoefektivitātes mērķi – kumulatīvo enerģijas galapatēriņa ietaupījumu, visā periodā, nosaka Direktīvas 2012/27/ES 7.pants, kur tiek dota arī metode kopējā kumulatīvā uzkrājuma aprēķināšanai. Direktīvā 2012/27/ES ir noteikts, ka Latvijai katru gadu ir jānodrošina jauni ietaupījumi 0,8% apmērā no ikgadējā enerģijas galapatēriņa, aprēķinot to kā vidējo no pēdējo triju gadu rādītājiem pirms 2019. gada 1. janvāra.



1.attēls. Obligātā mērķa – kumulatīvs enerģijas galapatēriņa ietaupījums, teorētiskais aprēķins 2021.-2030.g. (PJ)

### Ēku atjaunošanas ilgtermiņa stratēģija, neobligātie starpposma mērķi

Šobrīd saskaņā ar Direktīvu 2012/27/ES Latvijas 2020.gada mērķis ir ikgadējs 3% centrālās valdības ēku platības atjaunošanas mērķis, un Latvija piedāvā šo mērķi turpināt arī periodā līdz 2030.gadam. Latvija vēl nav aprēķinājusi maksimālo prognozi kopējai renovētajai ēku platībai.

Periodā līdz 2030.gadam Latvija piedāvā nodrošināt vidējā īpatnējā siltumenerģijas patēriņa ēkās apkurei samazinājumu līdz 100 kWh/m2/gadā.

6.tabula. Latvijas ēku energoefektivitātes politikas mērķi un rezultatīvie rādītāji

| **Politikas rezultāts energoefektivitātes dimensijā ēku energoefektivitātes apakšdimensijā** | **Faktiskā vērtība** | **Mērķa vērtība**[[16]](#footnote-16) | |
| --- | --- | --- | --- |
| **2017** | **2020** | **2030** |
| katru gadu renovētas 3% no tiešās pārvaldes ēku platības (kopā renovēti, m2) | 398 707 | 678 460[[17]](#footnote-17) | **500 000** |
| īpatnējais siltumenerģijas patēriņš ēkās apkurei (kWh/m2/gadā) | *tbu* | 150 | *100* |

Saskaņā ar Direktīvas 2010/31/ES 2 (a) pantu dalībvalstīm ilgtermiņa stratēģijas ir jāatjaunina un jāiesniedz EK kopā ar Plāna galaversiju, kas ir iesniedzama EK līdz 2019. gada 31. decembrim. Tomēr ir noteikta arī atkāpe no šī nosacījuma pirmajai ilgtermiņa atjaunošanas stratēģijai, ka tā ir iesniedzama EK līdz 2020. gada 10. martam. **Līdz ar to šajā Plānā Latvijas ilgtermiņa ēku atjaunošanas stratēģija netiek iekļauta, bet tā tiks iesniegta Direktīvā 2010/31/ES noteiktajā termiņā.**

### Citi nacionālie mērķi

NIPP2020 kā Latvijas Nacionālās industriālās politikas mērķis ir noteikts mērķis veicināt ekonomikas strukturālās izmaiņas par labu preču un pakalpojumu ar augstāku pievienoto vērtību ražošanai, t.sk. rūpniecības lomas palielināšanai, rūpniecības un pakalpojumu modernizācijai un sarežģītāku preču ar augstāku pievienoto vērtību eksporta attīstībai, ko attiecīgi var veicināt sekmīga energoefektivitātes uzlabošanas politika, kā arī kas var veicināt energoefektivitātes mērķu sasniegšanu, nodrošinot energointensīvāko nozaru pārorientāciju.

## Enerģētiskā drošība

LIAS2030 ir noteikts energoatkarības samazināšanas mērķis 2030.gadam – mazāk nekā 50% neto energoresursu imports bruto iekšzemes enerģijas patēriņā (plus bunkurēšana), kas saskan ar LEIS2030 iekļauto mērķi – par 50% samazināt enerģijas un energoresursu importu no esošajiem trešo valstu piegādātājiem, salīdzinot ar 2011. gadu.

7. tabula. Latvijas enerģētiskās drošības uzlabošanas politikas mērķi un to rezultatīvie radītāji

| **Politikas rezultāts enerģētiskās drošības dimensijā** | **Faktiskā vērtība** | **Mērķa vērtība** | |
| --- | --- | --- | --- |
| **2017** | **2020** | **2030**[[18]](#footnote-18) |
| Importa īpatsvars bruto iekšzemes enerģijas patēriņā (t.sk. bunkurēšana) (%) | 44,1 | 44,1 | **30-40** |
| Importa no trešajām valstīm īpatsvars bruto iekšzemes enerģijas patēriņā (t.sk. bunkurēšana) (TWh) | 17,7 | - | **14,1** |
| Iespējas pirkt dabasgāzi no dažādiem avotiem (*avotu skaits*) | >2 | ≥1 | **>2** |

Tāpat enerģētiskās drošības nodrošināšana un uzlabošana tiek risināta ar AER īpatsvara palielināšanu un energoefektivitātes uzlabošanu, lai būtiski samazinātos nepieciešamība pēc energoresursiem (vietējiem vai importētajiem), bet pārējie izmantotie energoresursi pēc iespējas būtu dažādu tehnoloģiju un avotu AER.

### Energoavotu un enerģijas piegāžu no trešajām valstīm dažādošanai

Attiecībā uz mērķiem energoavotu dažādošanai Latvijas mērķis ir būtiski palielināt uzstādīto vēja un saules tehnoloģiju jaudu, kā arī siltumsūkņu jaudu, kur šobrīd šis apjoms ir nebūtisks, tāpat ir mērķis attīstīt saspiestās dabasgāzes (CNG) / sašķidrinātās dabasgāzes (LNG) izmantošanu transportā un uzsākt biometāna ražošanu tā tālākai izmantošanai transportā vai elektroenerģijas / siltumenerģijas ražošanā.

Attiecībā uz mērķiem enerģijas piegāžu no trešajām valstīm dažādošanai Latvija jau šobrīd ir veikusi elektroenerģijas un dabasgāzes tirgus atvēršanas pasākumus un dažādojusi minēto energoresursu piegādātājus.

Lai gan apmēram 100% no Latvijā patērētajiem naftas produktiem tiek importēts un 78% no naftas produktiem tiek patērēti transportā (tikai 2 no visām naftas produktu importētājvalstīm ir trešās valstis), Latvijas mērķis ir turpināt nodrošināt pēc iespējas lielāku naftas produktu piegādātāju skaitu Latvijā.

### Energoimporta samazināšana

EAP2020 nosaka mērķi energoatkarības (neto energoresursu imports/bruto iekšzemes enerģijas patēriņš plus bunkurēšana, %) mērķi 2020.gadam – 44,1% energoresursu importa attiecība bruto iekšzemes enerģijas patēriņā.

Šobrīd ir secināms, ka Latvijas enerģētiskā atkarība no importējamiem energoresursiem mazinās – no 55,9 % 2013. gadā līdz 44,1 % 2017. gadā. Līdz ar to ir uzskatāms, ka Latvija savu mērķi 2020.gadam un 2030.gadam izpilda esošo rīcībpolitiku un pasākumu īstenošanā. Līdz ar to Latvija kā enerģētiskās atkarības samazināšanas mērķi nosaka mērķi turpināt samazināt enerģētisko atkarību.

Savukārt LEIS2030 nosaka neobligātu un nesaistošu 2030.gada mērķi – par 50% samazināt enerģijas un energoresursu importu no esošajiem trešo valstu piegādātājiem, salīdzinot ar 2011.gada rādītājiem, kur 2011.gadā energoresursu imports no ārpus Eiropas Ekonomikas zonas dalībvalstīm bija 28,2 TWh. Tātad 2030.gadā šim importa rādītājam ir jābūt ne lielākam kā 14,1 TWh.

### Enerģētikas sistēmas elastības palielināšana

Mērķis ir periodā līdz 2022.gadam izstrādāt tiesisko regulējumu agregatoru darbībai, nosakot agregatora tiesības un pienākumus, norēķinus par tā pakalpojumiem un attiecības starp agregatoru un citiem sistēmas un tirgus dalībniekiem. Tādējādi tiktu veicināta sistēmas balansēšanas kapacitāte un elastība.

Agregatoru darbība Latvijā nav iespējama bez patērētājiem uzstādītiem un pieejamiem viedajiem skaitītājiem. Atbilstoši AS “Sadales tīkls” elektroenerģijas uzskaites modernizācijas plānam, līdz 2022. gadam viedos skaitītājus plānots uzstādīt visiem AS “Sadales tīkls” klientiem (aptver 99% no patērētājiem). Viedo elektroenerģijas skaitītāju datu nolasīšanas sistēma tiek aizsargāta, izmantojot vairāku līmeņu piekļuves principus, kā arī visos tās līmeņos tiek izmantotas datu šifrēšanas metodes, tādējādi izslēdzot jebkādu iespēju datu apmaiņas procesā identificēt konkrētā lietotāja vārdu, uzvārdu vai adresi.

## Iekšējais enerģijas tirgus

8. tabula. Latvijas iekšējā enerģijas tirgus politikas mērķi un to rezultatīvie radītāji

| **Politikas rezultāts iekšējā enerģijas tirgus dimensijā** | **Faktiskā vērtība** | **Mērķa vērtība** | |
| --- | --- | --- | --- |
| **2017** | **2020** | **2030**[[19]](#footnote-19) |
| Starpsavienojumu jauda (% pret uzstādīto ģenerējošo jaudu) | 50-80 | 10 | **60** |
| Enerģētiskā nabadzības samazināšanas mērķis (%) | 7,5 | - | **<7,5** |

### Elektrotīklu starpsavienotība

#### Elektrības starpsavienotības līmenis

EAP2020 nosaka infrastruktūras savienojumu elektrības tirgū (starpsavienojumu jauda pret uzstādīto ģenerējošo jaudu izteikta procentos) mērķi 2020.gadam – 10%. Savukārt KEPS2030 nosaka šo mērķi 2030.gadam – 15%.

Saskaņā ar esošos situāciju Latvijas starpsavienojumu līmenis 2017.gadā, kas aprēķināts izmantojot vismaz 8 formulas, sasniedz vismaz 50%, (atkarībā no aprēķinā izmantotajām formulām sasniedz pat 80%), tāpēc ir uzskatāms, ka Latvija ir jau sasniegusi noteikto starpsavienojumu mērķi. Latvija nosaka 2030.gada mērķi palielināt šo starpsavienojuma līmeni, t.i., nodrošināt, ka Latvijas 2030.gada starpsavienojuma līmenis nav mazāks nekā 60%, aprēķinot visās formulās.


### Enerģijas pārvades infrastruktūra

Starpsavienojumi starp dalībvalstīm Baltijas jūras reģionā un attiecīgi iekšējā tīkla infrastruktūras nostiprināšana paredzēta, lai novērstu Baltijas valstu izolētību, veicinātu tirgus integrāciju, cita starpā,strādājot pie AER integrācijas reģionā.

*Baltijas valstu elektrotīklu integrācija un sinhronizācija ar Eiropas tīkliem*. Baltijas valstu elektropārvades tīklu sinhrona darba uzsākšana ar Eiropas tīkliem ir plānota 10 gadu laikā pēc lēmuma par sinhronizācijas scenāriju pieņemšanas (t.i. līdz aptuveni 2025.gadam). Sinhronizācija veicinās enerģētisko neatkarību no trešajām valstīm, palielinās elektroenerģijas sistēmas drošumu un uzlabos informācijas apmaiņu ar Eiropas pārvades sistēmas operatoriem, nodrošinot saskaņotu rīcību (piemēram, attiecībā uz elektropārvades līniju atslēgumiem) starp Baltijas valstīm un pārējo Eiropu.

*Igaunijas – Latvijas trešais starpsavienojums.* Starpsavienojuma Kilingi-Nõmme (Igaunija) – Rīgas TEC-2 (LV) projekts palielinās caurlaides spējas Igaunijas-Latvijas šķērsgriezumā par 500/600 MW normālā shēmā un līdz 300/500 MW izolētā darba režīmā. Igaunijas – Latvijas trešā starpsavienojuma ietvaros tiks īstenots arī Rīgas TEC-2 – Rīgas HES projekts, kas ir Latvijas elektroenerģijas pārvades tīkla Rīgas mezgla pastiprinājums. Tas nodrošinās Igaunijas – Latvijas trešā starpsavienojuma pilnu funkcionalitāti remontu un atslēgumu gadījumos Rīgas reģiona pārvades elektrotīklos.

*Starpsavienojums Tartu (Igaunija) - Valmiera (LV) un starpsavienojums Tsirgulina (Igaunija) - Valmiera (LV).* Abu starpsavienojumu modernizācija ir paredzēta, lai pilnībā likvidētu caurlaides spējas ierobežojumus Igaunijas-Latvijas šķērsgriezumā arī pēc 2020. gada, kad būs ievests ekspluatācijā Igaunijas-Latvijas trešais starpsavienojums, kā arī palielinātu summāro caurlaides spēju caur Baltijas valstīm par 600 MW.



2.attēls. Esošais augstsprieguma infrastruktūras tīkls un plānotie projekti[[20]](#footnote-20)

ES kopumā joprojām ir ļoti atkarīga no trešo valstu dabasgāzes piegādēm. Latvijas dabasgāzes apgādes sistēma nav tieši savienota ar citu ES dalībvalstu, izņemot Lietuvu un Igauniju, sistēmām. Toties kopš darbojas Klaipēdas sašķidrinātās dabasgāzes terminālis, pastāv iespēja fiziski saņemt dabasgāzi ne tikai no Krievijas, bet arī citām valstīm. Vienlaikus, ņemot vērā faktisko Baltijas valstu starpvalstu un termināļa regazifikācijas kapacitāti, kā arī iespējamo sašķidrinātas dabasgāzes kravu piegādes termiņu palielināšanos augsta pieprasījuma apstākļos vai nelabvēlīgu laika apstākļu ietekmē, ir būtiski ņemt vērā iespējamos dabasgāzes piegāžu ierobežojumus, kas var veidoties apkures sezonā. Tāpēc Latvijas mērķis ir turpināt realizēt ieguldījumus infrastruktūras attīstībā pēc esošo infrastruktūras projektu pabeigšanas.

Pļaviņu HES ar 10 hidroagregātiem un uzstādīto jaudu 897 MW, ir viena no lielākajām ražošanas jaudas rezervēm Baltijas valstīs ar iespēju momentānai ģenerējošo jaudu palaišanai. Tomēr secināts, ka pašreizējās HES pārgāznes kapacitāte nav pietiekami liela, lai novērstu aprēķināto, 10 000 gadu periodā iespējamo maksimālo iespējamo plūdu negatīvās sekas un bīstamību ūdenskrātuves dambju drošībai. Kā risinājums ir izstrādāts Pļaviņu HES pārgāznes projekts - būve blakus esošajam Pļaviņu HES ar kopgarumu 1121 m ar četriem savstarpēji atdalītiem kanāliem (katrs kanāls aptuveni 11 m augsts un 9 m plats). Rezerves pārgāzne ietver šādas konstrukcijas: pievadkanālu, aizsprostu, tekni, krītaku un novadkanālu. Aizsprosta paredzamā maksimālā caurplūde ir 4000 m3/sekundē iespējamo maksimālo plūdu laikā. Aizsprosts ir paredzēts kā viens bloks, kura garums plūsmas virzienā ir 54 m un šķērsām plūsmai 56 m.

### Tirgus integrācija

#### Citi iekšējā enerģijas tirgus aspekti

Elektroenerģijas lietotāji turpināja optimizēt elektroenerģijas pieslēguma jaudas, vidēji pieslēguma jaudu izmantošanas efektivitāte pieaugusi līdz 7,5%. Kopējā lietotāju pieprasītā jauda uz 2018.gada 9 mēnešu perioda beigām ir 11 082 MVA, kas ir samazināta par 217 MVA jeb 1,9% salīdzinot ar lietotāju pieprasīto jaudu 2018.gada sākumā. Kopš 2016. gada maija, kad SPRK apstiprināja AS “Sadales tīkls” tarifu izmaiņas, saņemti vairāk kā 42 000 pieslēguma jaudas izmaiņas pieteikumi, vairāk kā 14 000 lietotāji ar patēriņu 0 līdz 120 kWh/gadā lauzuši līgumus. 1 473 lietotāji izmantojuši tarifu izmaiņu ieviešanas pārejas perioda iespējas un pilnīgi vai daļēji atjaunojuši jaudu 123 398 kW apjomā. Jauni pieslēgumi un slodzes palielinājumi tiek nodrošināti atbilstoši SPRK padomes 2018.gada 27.marta lēmumam Nr.1/7 “Sistēmas pieslēguma noteikumi elektroenerģijas sistēmas dalībniekiem”. Elektrotīkla pieslēguma jaudas samazināšana ir bezmaksas pakalpojums.

#### AER dalībnieku nediskriminācija

Latvijā nav noteikti specifiski aizliegumi kādai konkrētai AER tehnoloģijai vai veidam, bet ir noteikti konkrēti ierobežojumi tehnoloģiju atrašanās vietai vai atbilstībai vides, bioloģiskās daudzveidības, sabiedrības vai teritoriālajiem nosacījumiem.

#### Patērētāja dalība

Attīstot uz digitālām tehnoloģijām balstītu viedo elektrotīklu, AS “Sadales tīkls” turpina patērētājiem uzstādīt viedos elektroenerģijas skaitītājus. Pakāpeniski palielinot viedā elektrotīkla īpatsvaru, tiks samazinātas skaitītāju apkalpošanas un uzturēšanas izmaksas, sniedzot ātru, pārskatāmu, jebkurā laikā un vietā pieejamu, informāciju par patēriņu, noslodzi un pārtraukumiem elektrotīklā.

Patērētāju interesēs ar Elektroenerģijas tirgus likuma 30.1 pantu ieviesta arī elektroenerģijas neto norēķinu sistēma[[21]](#footnote-21) mikroģeneratoriem, un tā ir spēkā no 2014. gada 1.janvāra visām mājsaimniecībām, kas ražo elektroenerģiju savām vajadzībām no AER. Elektroenerģijas ražošanai no AER patērētāji izmanto mikroģeneratorus, kas ir elektroenerģijas ražošanas iekārta un ar to saistītās aizsardzības un pārveidotājiekārtas (mikroģeneratora invertors) maiņstrāvas elektroenerģijas ražošanai ar darba strāvu līdz 16 ampēriem, kas paredzēta uzstādīšanai klienta elektroietaisē paralēlā darbā ar zemsprieguma sadales elektrotīklu. Šāda strāva atbilst attiecīgi 3,7 kW jaudai vienfāzes elektrotīklā un 11,1 kW jaudai trīsfāžu elektrotīklā. No 2012.gada Ekonomikas ministrija ir izdevusi aptuveni 600 atļaujas jaunu elektroenerģijas ražošanas iekārtu ieviešanai, no kurām lielākā daļa ir mikroģenerācijas iekārtām ar jaudu no 0,0035 MW līdz 0,01 MW.

#### Elektroenerģijas sistēmas adekvātums

Jaunu bāzes jaudas elektrostaciju nodošana ekspluatācijā Latvijā līdz 2028. gadam nav paredzēta un līdz 2018.gada beigām nav pieņemti lēmumi par lielas jaudas elektrostaciju projektu īstenošanu Baltijas valstīs (t.sk. saistībā ar bāzes elektriskās jaudas pieaugumu) laika posmā līdz 2028. gadam. Vienlaikus, ir pieļaujams, ka tuvākajos gados Latvijā varētu tikt īstenoti lieljaudas vēja parku projekti ar uzstādīto jaudu vairāk nekā 200 MW.

#### Energopatērētāju aizsardzība

Ņemot vērā, ka pēc elektroenerģijas tirgus liberalizācijas elektroenerģija vairs netiek subsidēta visiem elektroenerģijas lietotājiem, sociāli neaizsargātākajai sabiedrības daļai nepieciešams sniegt atbalstu, lai mazinātu cenu pieauguma iespējamo negatīvo ietekmi.

Atbilstoši Elektroenerģijas tirgus likuma 33.1 panta pirmajai daļai aizsargātajiem lietotājiem[[22]](#footnote-22) tiek nodrošinātas tiesības saņemt aizsargātā lietotāja elektroenerģijas tirdzniecības pakalpojumu, un sociāli mazaizsargātajām iedzīvotāju grupām tiek piedāvāts noteikts elektroenerģijas daudzums par samazinātu cenu:

* trūcīgai vai maznodrošinātai ģimenei (personai), kā arī ģimenei ar bērnu invalīdu un personai ar pirmās grupas invaliditāti – 100 kW par subsidēto cenu 0,03758 EUR/kWh par vienu kilovatstundu katrā norēķinu periodā (kalendāra mēnesī)
* daudzbērnu ģimenei – 300 kWh par cenu 0,03758 EUR/kWh katrā norēķinu periodā (kalendāra mēnesī).

Tiek arī kompensēta fiksētā OIK un sadales sistēmas pakalpojuma maksa atkarībā no pieslēguma jaudas.

Periodā līdz 2030.gadam tiek plānots turpināt īstenot aizsargātā lietotāja atbalstu iepriekšējā apjomā, bet arī ņemot vērā īstenotos pasākumus OIK reformēšanai.

### Enerģētiskā nabadzība

Latvija nosaka, ka periodā līdz 2030.gadam ir nepieciešams nepārtraukti samazināt enerģētiskās nabadzības rādītāju un nodrošināt, ka tas ir mazāks nekā ES vidējais rādītājs. Līdz ar to 2030.gada enerģētiskās nabadzības mērķis Latvijai ir – nodrošināt, ka enerģētiskās nabadzības līmenis Latvijā ir mazāks nekā 7,5%.

## Pētniecība, inovācija un konkurētspēja

LIAS2030 ir iekļauts redzējums par inovāciju un pāreju uz preču un pakalpojumu radīšanu ar zemu oglekļa emisijas un energoietilpības līmeni, AER izmantošanu un tehnoloģiju attīstību, kā arī identificēta nepieciešamība attīstīt pētniecības iestāžu un uzņēmumu sadarbību AER jomā, taču nav definēti konkrēti mērķi, rīcības virzieni vai atbalsta pasākumi attiecībā uz P&I attīstību definētajās prioritārajās jomās.

### Pētniecība un attīstība un inovācijas

2021. –2027. gada periodā paredzēts mērķfokusēts atbalsts P&I klimata tehnoloģiju attīstīšanai un ieviešanai, jo īpaši Viedās specializācijas stratēģijas īstenošanas un NIPP2020 tematisko stratēģisko ekosistēmu[[23]](#footnote-23) ietvaros.

Viens no būtiskākajiem priekšnosacījumiem jaunu tehnoloģiju un inovatīvu produktu un pakalpojumu attīstīšanai un ieviešanai, ir ieguldījumi P&A. LIAS 2030 mērķa rādītājs ieguldījumiem P&A paredzēts vairāk nekā 3% no IKP gadā, un attiecīgi LNAP2020[[24]](#footnote-24) - 1,5% no IKP gadā apmērā no IKP. 2021.–2027.gada plānošanas periodā, atbilstoši ES tiesību aktu priekšlikumiem, plānots vismaz 25% no kopējiem publiskā finansējuma ieguldījumiem P&I investēt klimata tehnoloģiju attīstīšanai un ieviešanai, un klimata mērķu sasniegšanai, īpaši atbalstot P&I aktivitātes energoefektivitātes veicināšanai, pārejai uz atjaunojamo enerģiju, pasākumiem saistībā ar pielāgošanos klimata pārmaiņām un ar klimatu saistīto risku novēršanu, kā arī pasākumiem ūdenssaimniecības, lauksaimniecības un atkritumu apsaimniekošanas jomā.

9.tabula. Latvijas pētniecības un attīstības politikas mērķi un to rezultatīvie radītāji

| **Politikas rezultāts pētniecības, inovāciju un konkurētspējas dimensijā** | **Faktiskā vērtība** | **Mērķa vērtība** | |
| --- | --- | --- | --- |
| **2017** | **2020** | **2030**[[25]](#footnote-25) |
| Inovatīvu produktu apgrozījums (% no kopējā apgrozījuma) | 46,5[[26]](#footnote-26) | - | >14 |
| Inovatīvu uzņēmumu īpatsvars (%) no visiem uzņēmumiem) | 28,5[[27]](#footnote-27) | - | >40 |
| Augsto tehnoloģiju nozaru eksporta īpatsvars (% no visa eksporta gadā) | 10,2 | - | >15 |
| Globālās konkurētspējas indekss (vieta pasaulē) | 42 | - | <40 |
| Ieguldījumi P&A (% no IKP) | 0,51 | 1,5 | **> 3** |
| Publiskā finansējuma[[28]](#footnote-28) ieguldījumi P&A klimata mērķu sasniegšanai (% no kopējiem ieguldījumiem P&A) | 19 | - | vismaz 25 |
| Privātā sektora ieguldījumi P&A klimata mērķu sasniegšanai (% no kopējiem ieguldījumiem P&A) | - | - | *tbu* |
| Publiskā finansējuma ieguldījumi inovācijai klimata mērķu sasniegšanai (% no kā?) | - | - | *tbu* |
| Privātās investīcijas inovācijai klimata tehnoloģiju attīstīšanai | - | - | *tbu* |
| Piesaistītais publiskais ārvalstu finansējums P&I klimata, enerģijas un transporta jomā (% no kopējā LV piesaistītā finansējuma) | 24[[29]](#footnote-29) | 25% | 25% |

2021.–2027.g periodā tiks turpināta P&I sistēmas attīstīšana saskaņā ar Latvijas Viedās specializācijas stratēģijā (*Research and Innovation Strategies for Smart Specialisation – RIS3)* (turpmāk – RIS3), ZTAIP un NIPP2020 noteiktajiem mērķiem, uzdevumiem un pasākumiem, kuru izstrāde vai aktualizācija ir uzsākta.

### Tīrās enerģijas tehnoloģiju veicināšana 2050.gadam

Esošo rīcībpolitiku ietvaros nav izvirzīti specifiski P&I mērķi vai mērķrādītāji tīro tehnoloģiju attīstībai un inovācijām, kas vērstas uz energoefektivitātes uzlabošanu un dekarbonizāciju. Latvijai ir aktuālas 4 no 6 SET plāna prioritātēm, kurās attīstīt P&I.

10.tabula. Latvijas ieguldījumi SET plāna prioritātēs (% no kopējiem P&I ieguldījumiem)

| **SET plāna prioritātes[[30]](#footnote-30)** | **Faktiskā vērtība** | **Mērķa vērtība** |
| --- | --- | --- |
| **2014.-2018.g. periodā** | **2021.-2027.g. periodā** |
| Atjaunojamā enerģija | 10% | *tbu* |
| Viedās enerģijas sistēmas | 26% | *tbu* |
| Energoefektīvas sistēmas (dzīvojamās ēkas un industrija) | 28% | *tbu* |
| Ilgtspējīgs transports | 15% | *tbu* |
| Oglekļa uztveršana un noglabāšana | 0% | *tbu* |
| Droša kodolenerģija | 0% | *tbu* |
| Energopārvaldība un tirgus | 20% | *tbu* |

1. Normālrakstā iekļauti jau šobrīd spēkā esošie mērķi, kas ir noteikti saistošos ES tiesību aktos, citos Latvijas politikas plānošanas dokumentos vai tiesību aktos, treknrakstā ir atzīmēti Plānā nosakāmie saistošie mērķi [↑](#footnote-ref-1)
2. <https://eur-lex.europa.eu/legal-content/LV/TXT/PDF/?uri=CELEX:32018R0841&from=EN>; <https://eur-lex.europa.eu/legal-content/LV/TXT/HTML/?uri=CELEX:32018R0842&from=EN> [↑](#footnote-ref-2)
3. <https://unfccc.int/sites/default/files/english_paris_agreement.pdf>; <https://unfccc.int/sites/default/files/resource/docs/2015/cop21/eng/10a01.pdf>

   <https://likumi.lv/doc.php?id=288575> [↑](#footnote-ref-3)
4. Tabulā minētie lielumi ir indikatīvie, jo ikgadējās SEG inventarizācijas ietvaros nav pieejami aprēķinam nepieciešamie 2018.gada apjomi – būs pieejami tikai 2020.gada otrajā pusē [↑](#footnote-ref-4)
5. Ne-ETS darbību SEG emisiju aprēķins veikts, izmantojot EK noteikto formulu – kopējais valsts SEG emisiju apjoms mīnus ES ETS operatoru verificētais oglekļa dioksīda emisiju apjoms mīnus vietējās aviācijas oglekļa dioksīda emisiju apjoms [↑](#footnote-ref-5)
6. <https://eur-lex.europa.eu/legal-content/LV/TXT/PDF/?uri=CELEX:32017D1471&from=EN>; <https://eur-lex.europa.eu/legal-content/LV/TXT/HTML/?uri=CELEX:32013D0634&from=EN> [↑](#footnote-ref-6)
7. Aprēķināts saskaņā ar Regulas 2018/842 4.panta 2.punkta 2.teikumā minētajām 2 aprēķinu metodēm: lineārā trajektorijā, kuras izejas punkts ir 2016., 2017. un 2018. gada vidējais SEG emisiju apjoms, bet beigu punkts – 2030. gadā noteiktais ierobežojums, un lineārās trajektorijas izejas punkts ir 1) piecās divpadsmitajās daļās no laika perioda starp 2019. un 2020. gadu; 2) 2020. gadā – atkarībā no tā, kurš no abiem attiecīgajai dalībvalstij aprēķina rezultātā dod mazāku sadales apjomu [↑](#footnote-ref-7)
8. Normālrakstā iekļauti jau šobrīd spēkā esošie mērķi, kas ir noteikti saistošos ES tiesību aktos, citos Latvijas politikas plānošanas dokumentos vai tiesību aktos, slīprakstā ir atzīmēti Plānā nosakāmie indikatīvie mērķi, treknrakstā ir atzīmēti Plānā nosakāmie saistošie mērķi [↑](#footnote-ref-8)
9. 2022., 2025., 2027.g. indikatīvās mērķrādītāja vērtības noteiktas saskaņā ar Regulas 2018/1999 4.panta (a) apakšpunkta 2.punktā iekļautos nosacījumus [↑](#footnote-ref-9)
10. EK rekomendācijās stingri ieteiktā mērķa vērtība (<https://em.gov.lv/files/attachments/lv_rec_lv.pdf>) [↑](#footnote-ref-10)
11. 2022., 2025., 2027.gada indikatīvās mērķrādītāja vērtības noteiktas saskaņā ar Direktīvas 2018/2001 23.panta 1. un 2.punktu. **2022., 2025., 2027.g. indikatīvā AER īpatsvara siltumenerģijas un aukstumenerģijas ražošanā vērtības tiks pārrēķinātas 2021.gadā, ņemot vērā 2020.gada indikatīvo AER īpatsvaru siltumenerģijas un aukstumenerģijas ražošanā saskaņā ar Direktīvas 2018/2001 23.panta 1.punktu, jo aprēķinā kā atsauces vērtība ir jāizmanto 2020.gada vērtība** [↑](#footnote-ref-11)
12. Aprēķinot AER īpatsvaru transportā, no modernajām biodegvielām un biogāzes iegūtu enerģijas daudzumu var uzskatīt par divkāršu, ja tās iegūtas no izejvielām, kas minētas Direktīvas 2018/2001 IX pielikuma A un B daļā. Šī pielikuma B daļā minēto izejvielu izmantošanas apjoms ir ierobežots līdz 1,7% no transporta galapatēriņa (pēc enerģijas daudzuma), tādējādi no B daļā minētajām izejvielām ražotu biodegvielu un biogāzes īpatsvars 2030.gadā nevarēs pārsniegt 3,4% (ar dubulto ieskaiti) [↑](#footnote-ref-12)
13. <https://eur-lex.europa.eu/legal-content/LV/TXT/PDF/?uri=CELEX:32018L2001&from=EN> [↑](#footnote-ref-13)
14. Modernās biodegvielas, kas tiek ražotas no Direktīvas 2018/2001 IX pielikumā minētajām izejvielām, piemēram, aļģēm, salmiem, kūtsmēsliem vai notekūdeņu dūņām, glicerīna u.c. [↑](#footnote-ref-14)
15. Normālrakstā iekļauti jau šobrīd spēkā esošie mērķi, kas ir noteikti saistošos ES tiesību aktos, citos Latvijas politikas plānošanas dokumentos vai tiesību aktos, slīprakstā ir atzīmēti Plānā nosakāmie indikatīvie mērķi, treknrakstā ir atzīmēti Plānā nosakāmie saistošie mērķi [↑](#footnote-ref-15)
16. Normālrakstā iekļauti jau šobrīd spēkā esošie mērķi, kas ir noteikti saistošos ES tiesību aktos, citos Latvijas politikas plānošanas dokumentos vai tiesību aktos, slīprakstā ir atzīmēti Plānā nosakāmie indikatīvie mērķi, treknrakstā ir atzīmēti Plānā nosakāmie saistošie mērķi [↑](#footnote-ref-16)
17. Maksimālā prognoze, jo mērķis mainās ikgadēji. Kopējais mērķis līdz 2017.gada beigām ir 392 010 m2 [↑](#footnote-ref-17)
18. Normālrakstā iekļauti jau šobrīd spēkā esošie mērķi, kas ir noteikti saistošos ES tiesību aktos, citos Latvijas politikas plānošanas dokumentos vai tiesību aktos, treknrakstā ir atzīmēti Plānā nosakāmie saistošie mērķi [↑](#footnote-ref-18)
19. Normālrakstā iekļauti jau šobrīd spēkā esošie mērķi, kas ir noteikti saistošos ES tiesību aktos, citos Latvijas politikas plānošanas dokumentos vai tiesību aktos, treknrakstā ir atzīmēti Plānā nosakāmie saistošie mērķi [↑](#footnote-ref-19)
20. <http://www.ast.lv/sites/default/files/editor/Gada_parsk_2017_parakstits_Final_print_arvaku_.pdf> [↑](#footnote-ref-20)
21. elektroenerģijas neto sistēma ir kārtība, kādā veicami maksājumi par patērēto elektroenerģiju un kādā sadales sistēmas operators veic ieskaitu par lietotāja, kas ražo elektroenerģiju savām vajadzībām no AER, patērēto elektroenerģiju un saražoto elektroenerģiju, kas nodota sadales sistēmas operatora tīklā [↑](#footnote-ref-21)
22. aizsargātais lietotājs ir trūcīgas vai maznodrošinātas ģimenes (personas), daudzbērnu ģimenes vai ģimenes (personas), kuru aprūpē ir bērns ar invaliditāti, personas ar I invaliditātes grupu, kura izlieto elektroenerģiju savā mājsaimniecībā pašas vajadzībām (galapatēriņam) [↑](#footnote-ref-22)
23. Stratēģiskās ekosistēmas tiks veidotas kā nacionālās pētniecības un inovācijas sistēmas pamatelementi, kuri tiks attīstīti veidojot mērķtiecīgu sasaisti starp izglītības, pētniecības un uzņēmējdarbības aktivitātēm un veidojot atbilstošu finanšu sistēmu un normatīvo regulējumu. [↑](#footnote-ref-23)
24. <http://polsis.mk.gov.lv/documents/4294> [↑](#footnote-ref-24)
25. Normālrakstā iekļauti jau šobrīd spēkā esošie mērķi, kas ir noteikti saistošos ES tiesību aktos, citos Latvijas politikas plānošanas dokumentos vai tiesību aktos, treknrakstā ir atzīmēti Plānā nosakāmie saistošie mērķi [↑](#footnote-ref-25)
26. 2016.g. apjoms [↑](#footnote-ref-26)
27. 2014.-2016.g. periodā [↑](#footnote-ref-27)
28. ES un nacionālais finansējums [↑](#footnote-ref-28)
29. Dati par 2014.-2019.g. periodu (Apvārsnis2020) [↑](#footnote-ref-29)
30. Zaļā krāsā atzīmētas Latvijas P&I prioritātes 2014.-2018.g. periodā [↑](#footnote-ref-30)